กรมอนามัย แนะประชาชนพื้นที่ภัยแล้ง เตรียมน้ำอุปโภคบริโภคสะอาดให้เพียงพอลดเสี่ยงโรคบิดและอุจจาระร่วง
กรมอนามัย แนะประชาชนพื้นที่ภัยแล้ง เตรียมน้ำอุปโภคบริโภคสะอาดให้เพียงพอลดเสี่ยงโรคบิด และอุจจาระร่วง            พญ.พรรณพิมล วิปุลากร อธิบดีกรมอนามัย เปิดเผยว่า ปัญหาภัยแล้งนอกจากปริมาณน้ำที่น้อยลงแล้ว ความสะอาดก็ลดลงด้วย ส่งผลให้เกิดการระบาดของโรคทางเดินอาหารและน้ำ เช่น อหิวาตกโรค อุจาระร่วง บิด ดังนั้นหน่วยงานสาธารณสุขในพื้นที่ควรเตรียมการและสำรองน้ำให้เพียงพอต่อการใช้ภายในหน่วยงาน พร้อทเฝ้าระวังคุณภาพน้ำบริโภคในชุมชนโดยใช้ชุดทดสอบภาคสนามตรวจการปนเปื้อนโคลิฟอร์มแบคทีเรีย หากเป็นน้ำประปาควรตรวจปริมาณคลอรีนอิสระในน้ำและแจ้งผลการเฝ้าระวังดังกล่าวให้แก่หน่วยผลิตหรือองค์กรปกครองส่วนท้องถิ่นในพื้นที่ เพื่อร่วมกันจัดการคุณภาพน้ำให้สะอาด ขณะที่ประชาชนเองควรวางแผนสำรองน้ำไว้ใช้ในช่วงภัยแล้งเพื่อบรรเทาความรุนแรง โดยหาภาชนะที่สะอาด ปลอดภัย มีฝาปิด มาสำรองน้ำไว้ใช้ในระยะเวลาหนึ่งตามอัตราการใช้น้ำ 200 ลิตรต่อคนต่อวัน ตรวจสอบภาชนะเก็บกักน้ำที่มีอยู่ เช่น โอ่ง ตุ่ม ถัง นำมาล้างทำความสะอาดเตรียมไว้เพื่อใช้สำรองน้ำในช่วงเกิดภัยแล้ง ช่วยกันดูแลรักษาสภาพของแหล่งน้ำโดยการกำจัดวัชพืช ขุดลอก คู คลอง หนอง บึง สระ ที่เป็นแหล่งน้ำชุมชนให้สะอาดและสามารถเก็บกักน้ำได้มากขึ้น หากเกิดภัยแล้งอาจจะต้องใช้น้ำจากแหล่งน้ำนี้มาผลิตน้ำประปา ส่วนการนำน้ำจากแม่น้ำ ลำคลอง หรือแหล่งน้ำผิวดินแหล่งอื่นๆ มาใช้โดยตรง ควรปรับปรุงคุณภาพน้ำและฆ่าเชื้อโรคก่อน ด้วยการแกว่งสารส้ม เติมสารละลายคลอรีน ส่วนพื้นที่ทุรกันดารที่ขาดแคลนน้ำสะอาด ควรต้มน้ำให้เดือดอย่างน้อย 1-2 นาที ก่อนนำมาดื่ม นอกจากนี้ควรยึดหลักกินร้อน ช้อนกลาง ล้างมือ ทุกครั้ง เพื่อสุขอนามัยที่ดี ห่างจากโรคที่มาพร้อมภัยแล้ง